2003/287/EY: Komission päätös, tehty 14 päivänä huhtikuuta 2003, ekologisista arviointiperusteista yhteisön ympäristömerkin myöntämiseksi majoituspalveluille (ETA:n kannalta merkityksellinen teksti) (tiedoksiannettu numerolla K(2003) 235)



Virallinen lehti nro L 102 , 24/04/2003 s. 0082 - 0097



Komission päätös, tehty 14 päivänä huhtikuuta 2003, ekologisista arviointiperusteista yhteisön ympäristömerkin myöntämiseksi majoituspalveluille (tiedoksiannettu numerolla K(2003) 235) (ETA:n kannalta merkityksellinen teksti) (2003/287/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000(1) ja erityisesti sen 6 artiklan 1 kohdan toisen alakohdan ja liitteessä V olevan 2 kohdan kuudennen alakohdan, sekä katsoo seuraavaa: (1) Asetuksen (EY) N:o 1980/2000 mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen. (2) Asetuksessa (EY) N:o 1980/2000 säädetään, että erityiset ympäristömerkin myöntämisperusteet vahvistetaan tuoteryhmittäin. (3) Majoituspalvelujen tapauksessa ekologiset arviointiperusteet olisi jaettava pakollisiin arviointiperusteisiin, jotka on täytettävä kokonaisuudessaan, ja valinnaisiin arviointiperusteisiin, joista vain osa on täytettävä. (4) Ympäristömerkkiin liittyvistä maksuista olisi myönnettävä alennuksia, joista on säädetty asetuksessa (EY) N:o 1980/2000 sekä yhteisön ympäristömerkin hakemusmaksun ja vuosimaksun vahvistamisesta 10 päivänä marraskuuta 2000 tehdyn komission päätöksen 2000/728/EY(2) 5 artiklassa. (5) Mikroyritysten ja vuoristomajojen osalta on asianmukaista säätää maksujen lisäalennuksista, jotta voidaan ottaa huomioon niiden rajalliset voimavarat ja erityismerkitys tässä tuoteryhmässä. (6) Tässä päätöksessä säädetyt toimenpiteet perustuvat asetuksen (EY) N:o 1980/2000 13 artiklalla perustetun Euroopan unionin ympäristömerkintälautakunnan laatimaan myöntämisperusteita koskevaan ehdotukseen. (7) Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Saadakseen asetuksen (EY) N:o 1980/2000 mukaisen yhteisön ympäristömerkin tarjotun palvelun on kuuluttava tämän päätöksen 2 artiklassa määriteltyyn tuoteryhmään "majoituspalvelut" ja täytettävä tämän päätöksen liitteessä esitetyt ekologiset arviointiperusteet. Arviointiperusteet on jaettu pakollisiin arviointiperusteisiin, jotka on täytettävä kokonaisuudessaan, ja valinnaisiin arviointiperusteisiin, joista osa on täytettävä, siten kuin liitteessä on ilmoitettu. 2 artikla Tuoteryhmään "majoituspalvelut" kuuluu yömajoituksen tarjoaminen maksua vastaan asianmukaisesti varustetuissa huoneissa, joissa on vähintään vuode, kun palvelua tarjotaan pääasiallisena palveluna matkailijoille ja vuokraajille. Majoituspalveluihin voivat sisältyä ravintolapalvelut, liikuntatoiminnot ja/tai viheralueet. 3 artikla 1. Hakemus- ja vuosimaksut määritetään päätöksen 2000/728/EY mukaisesti. 2. Poiketen siitä, mitä 1 kohdassa säädetään, mikroyritysten ja vuoristomajojen hakemusmaksuja alennetaan 75 prosentilla; mitään muita alennuksia ei voida myöntää. Vuosimaksun vähimmäismäärä on 100 euroa, ja vuosittaisesta myynnistä, jonka perusteella vuosimaksu lasketaan, tehdään 50 prosentin vähennys. Vuosittainen myynti lasketaan kertomalla toimitushinta yöpymisvuorokausien määrällä ja vähentämällä saadusta tulosta 50 prosenttia. Toimitushinnaksi katsotaan keskimääräinen hinta, jonka vieraat maksavat yöpymisestä, ja siihen sisältyvät kaikki palvelut, joista ei peritä erillistä maksua. Tuoteryhmään sovelletaan päätöksen 2000/728/EY 2 artiklassa säädettyjä alennuksia vuosimaksun vähimmäismäärään. 3. Tämän päätöksen soveltamiseksi mikroyrityksillä tarkoitetaan mikroyrityksiä siten kuin ne on määritelty pienten ja keskisuurten yritysten määritelmästä 3 päivänä huhtikuuta 1996 annetussa komission suosituksessa 96/280/EY(3) ja sen myöhemmissä muutoksissa, ja vuoristomajoilla tarkoitetaan majoitusliikkeitä, jotka soveltuvat yöpymismahdollisuuden tarjoamiseen sisätiloissa kiipeilijöille ja retkeilijöille eristyneillä vuoristoalueilla. 4 artikla Hallinnollisia tarkoituksia varten tuoteryhmälle "majoituspalvelut" annetaan tunnusnumero "25". 5 artikla Tätä päätöstä sovelletaan 1 päivästä toukokuuta 2003 30 päivään huhtikuuta 2007. Jos tarkistettuja arviointiperusteita ei ole annettu 30 päivään huhtikuuta 2007 mennessä, tätä päätöstä sovelletaan 30 päivään huhtikuuta 2008. 6 artikla Tämä päätös on osoitettu kaikille jäsenvaltioille. Tehty Brysselissä 14 päivänä huhtikuuta 2003. Komission puolesta Margot Wallström Komission jäsen (1) EYVL L 237, 21.9.2000, s. 1. (2) EYVL L 293, 22.11.2000, s. 18. (3) EYVL L 107, 30.4.1996, s. 4. LIITE YLEISET PERIAATTEET Arviointiperusteiden tavoitteet Arviointiperusteiden avulla pyritään vähentämään tärkeimpiä ympäristövaikutuksia palvelun elinkaaren kolmessa vaiheessa (hankinnat, palvelun tarjoaminen, jätteet). Erityisesti niiden avulla pyritään: - vähentämään energiankulutusta, - vähentämään vedenkulutusta, - vähentämään jätteen syntymistä, - suosimaan uusiutuvien energialähteiden ja ympäristölle vähemmän vaarallisten aineiden käyttöä, - edistämään ympäristöviestintää ja -kasvatusta. Arviointi- ja todentamisvaatimukset Erityiset arviointi- ja todentamisvaatimukset on esitetty kunkin arviointiperusteen yhteydessä. Tarvittaessa voidaan käyttää muita kuin kullekin vaatimukselle ilmoitettuja testimenetelmiä ja standardeja, jos hakemusten arvioinnista vastaava toimivaltainen elin hyväksyy niiden vastaavuuden. Kun hakijan edellytetään esittävän vakuutuksia, asiakirjoja, analyysejä, testausselosteita tai muita todisteita arviointiperusteiden noudattamisesta, nämä voivat olla peräisin hakijalta ja/tai tämän tavarantoimittajilta ja/tai näiden tavarantoimittajilta jne. aina tarpeen mukaan. Toimivaltaiset elimet voivat tarvittaessa pyytää esittämään todentamista tukevia asiakirjoja ja toteuttaa riippumattomia tarkastuksia. Hakemusten arvioinnissa ja arviointiperusteiden noudattamisen tarkastuksessa toimivaltaisten elinten suositellaan ottavan huomioon tunnustettujen ympäristönhallintojärjestelmien kuten EU:n ympäristöasioiden hallinta- ja auditointijärjestelmä EMASin tai ISO 14001 -standardin noudattamisen. (Huomautus: näiden hallintojärjestelmien soveltaminen ei ole pakollista.) PAKOLLISET ARVIOINTIPERUSTEET Kaikki tässä jaksossa esitetyt arviointiperusteet on täytettävä. ENERGIA 1. Uusiutuvista energialähteistä tuotettu sähkö Vähintään 22 prosenttia sähköstä on oltava tuotettu uusiutuvista energialähteistä, siten kuin ne on määritelty sähköntuotannon edistämisestä uusiutuvista energialähteistä tuotetun sähkön sisämarkkinoilla 27 päivänä syyskuuta 2001 annetussa Euroopan parlamentin ja neuvoston direktiivissä 2001/77/EY(1). Tätä arviointiperustetta sovelletaan ainoastaan sellaisiin majoitusliikkeisiin, joilla on pääsy markkinoille, joilla tarjotaan uusiutuvista energialähteistä tuotettua sähköä. Arviointi ja todentaminen: Hakijan on toimitettava sähköntoimittajan antama vakuutus (tai tämän kanssa tehty sopimus), josta käy ilmi uusiutuvien energialähteiden luonne, uusiutuvista energialähteistä tuotetun sähkön prosenttiosuus toimitetusta sähköstä sekä suurin prosenttisosuus, joka voidaan toimittaa. Direktiivin 2001/77/EY mukaisesti uusiutuvilla energialähteillä tarkoitetaan uusiutuvia, muita kuin fossiilisia energialähteitä (tuuli-, aurinko-, maalämpö-, aalto- ja vuorovesienergiaa, vesivoimaa, biomassaa, kaatopaikkakaasuja, jäteveden käsittelylaitosten kaasuja ja biokaasuja). 2. Hiili ja raskas polttoöljy Energialähteenä ei saa käyttää raskasta polttoöljyä, jonka rikkipitoisuus on yli 0,2 prosenttia, eikä hiiltä. Tätä arviointiperustetta sovelletaan ainoastaan sellaisiin majoitusliikkeisiin, joilla on oma lämmöntuottojärjestelmä. Arviointi ja todentaminen: Hakijan on annettava vakuutus tämän arviointiperusteen noudattamisesta ja ilmoitettava käytetyt energialähteet. 3. Sähkölämmitys Vähintään 22 prosenttia huoneiden ja saniteettiveden lämmittämiseen käytettävästä sähköstä on oltava tuotettu uusiutuvista energialähteistä, siten kuin ne on määritelty direktiivissä 2001/77/EY. Tätä arviointiperustetta sovelletaan ainoastaan sellaisiin majoitusliikkeisiin, joilla on oma sähkölämmitysjärjestelmä ja joilla on pääsy markkinoille, joilla tarjotaan uusiutuvista energialähteistä tuotettua sähköä. Arviointi ja todentaminen: Hakijan on annettava vakuutus tämän arviointiperusteen noudattamisesta ja ilmoitettava lämmitykseen käytetyt energialähteet ja niiden määrä sekä toimitettava tarvittaessa käytettyjä kattiloita (lämmönkehittimiä) koskevat asiakirjat. 4. Kattilan hyötysuhde Ympäristömerkin voimassaoloaikana ostettujen uusien kattiloiden (lämmönkehittimien) hyötysuhteen on oltava vähintään 90 prosenttia, kun se mitataan uusien nestemäisiä tai kaasumaisia polttoaineita käyttävien kuumavesikattiloiden hyötysuhdevaatimuksista 21 päivänä toukokuuta 1992 annetun neuvoston direktiivin 92/42/ETY(2) mukaisesti tai asiaa koskevien tuotestandardien ja määräysten mukaisesti niiden kattiloiden osalta, jotka eivät kuulu kyseisen direktiivin soveltamisalaan. Direktiivissä 92/42/ETY määriteltyjen nestemäisiä tai kaasumaisia polttoaineita käyttävien kuumavesikattiloiden on täytettävä direktiivissä esitetyt hyötysuhdevaatimukset. Direktiivin 92/42/ETY soveltamisalaan kuulumattomien kattiloiden hyötysuhteen on oltava valmistajan ohjeiden ja hyötysuhdetta koskevien kansallisten ja paikallisten määräysten mukainen. Arviointi ja todentaminen: Hakijan on toimitettava kattilan myynnistä ja/tai kunnossapidosta vastaavien alan ammattilaisten laatima tekninen seloste, josta käy ilmi kattilan hyötysuhde. Direktiivissä 92/42/ETY hyötyteho (prosentteina ilmaistuna) määritellään kattilaveteen siirtyneen lämpömäärän suhteena polttoaineen vakiopaineisen nettolämpöarvon ja aikayksikköä kohden ilmaistun polttoaineenkulutuksen tuloon. Direktiivin 92/42/ETY 3 artiklassa direktiivin soveltamisalan ulkopuolelle jätetään seuraavat kattilat: kuumavesikattilat, joissa voidaan käyttää erilaisia polttoaineita, myös kiinteitä polttoaineita; kuuman veden nopeaan tuottamiseen tarkoitetut laitteet; kattilat, jotka on suunniteltu sellaisiksi, että niissä voidaan käyttää polttoaineita, joiden ominaisuudet poikkeavat merkittävästi yleisesti kaupan pidettyjen nestemäisten ja kaasumaisten polttoaineiden ominaisuuksista (teollinen jätekaasu, biokaasu jne.); sekä liedet ja laitteet, jotka on suunniteltu pääasiassa lämmittämään tiloja, joihin ne on asennettu, ja joiden lisätehtävänä on tuottaa kuumaa vettä keskuslämmitykseen ja talouskäyttöön. 5. Ilmastointi Ympäristömerkin voimassaoloaikana ostettujen ilmastointijärjestelmien on kuuluttava vähintään energiatehokkuusluokkaan B, siten kuin se on määritelty neuvoston direktiivin 92/75/ETY täytäntöönpanemisesta kotitalouksien ilmastointilaitteiden energiamerkinnän osalta 22 päivänä maaliskuuta 2002 annetussa komission direktiivissä 2002/31/EY(3), tai niillä on oltava vastaava energiatehokkuus. Huomautus: Tätä arviointiperustetta ei sovelleta laitteisiin, joissa voidaan käyttää myös muita energianlähteitä, ilmasta veteen- ja vedestä veteen -laitteisiin eikä yksiköihin, joiden jäähdytysteho on yli 12 kW. Arviointi ja todentaminen: Hakijan on toimitettava ilmastointijärjestelmän asennuksesta, myynnistä ja/tai kunnossapidosta vastaavien alan ammattilaisten laatima tekninen seloste. 6. Ikkunoiden eristys Huoneiden kaikissa ikkunoissa on oltava riittävä lämmöneristys paikalliset ilmasto-olosuhteet huomioon ottaen ja niissä on oltava riittävä äänieristys. Arviointi ja todentaminen: Hakijan on toimitettava itse antamansa vakuutus, jos se on riittävä, tai alan ammattilaisen antama vakuutus, josta käy ilmi arviointiperusteen noudattaminen. 7. Lämmityksen ja ilmastoinnin kytkeminen pois päältä Jos lämmitys ja/tai ilmastointi ei kytkeydy automaattisesti pois päältä, kun ikkunat avataan, helposti vieraiden nähtävillä on oltava tiedote, jossa muistutetaan, että ikkuna(t) olisi suljettava lämmityksen tai ilmastoinnin ollessa päällä. Tätä arviointiperustetta sovelletaan ainoastaan sellaisiin majoitusliikkeisiin, joissa on lämmitys- ja/tai ilmastointijärjestelmä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava (tarvittaessa) vieraille suunnatun tiedotteen teksti. 8. Valojen sammuttaminen Jos huoneen valot eivät sammu automaattisesti, helposti vieraiden nähtävillä on oltava tiedote, jossa heitä pyydetään sammuttamaan valot poistuessaan huoneesta. Arviointi ja todentaminen: Hakijan on annettava vakuutus tämän arviointiperusteen noudattamisesta ja kuvattava tiedotusmenettelyt. 9. Energiatehokkaat lamput a) Vuoden sisällä hakemuksen saapumispäiväyksestä vähintään 60 prosentin kaikista majoitusliikkeen lampuista on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY täytäntöönpanemiseksi kotitalouslamppujen energiankulutusmerkinnän osalta 27 päivänä tammikuuta 1998 annetussa komission direktiivissä 98/11/EY(4). Tätä vaatimusta ei sovelleta lamppuihin, joiden fyysiset ominaisuudet estävät niiden korvaamisen energiansäästölampuilla. b) Vuoden sisällä hakemuksen saapumispäiväyksestä vähintään 80 prosentin lampuista, jotka sijaitsevat tiloissa, joissa ne todennäköisesti ovat päällä yli viisi tuntia vuorokaudessa, on kuuluttava direktiivissä 98/11/EY määriteltyyn energiatehokkuusluokkaan A. Tätä vaatimusta ei sovelleta lamppuihin, joiden fyysiset ominaisuudet estävät niiden korvaamisen energiansäästölampuilla. Arviointi ja todentaminen: Hakijan on annettava vakuutus tämän arviointiperusteen molempien osien noudattamisesta ja ilmoitettava käytettyjen lamppujen energiatehokkuusluokat. 10. Saunan aikaohjaus Kaikkien saunakiukaiden on oltava aikaohjattuja. Arviointi ja todentaminen: Hakijan on toimitettava näiden järjestelmien asennuksesta ja/tai kunnossapidosta vastaavien alan ammattilaisten laatima tekninen seloste. VESI 11. Vesilähde Majoitusliikkeen on ilmoitettava vesiviranomaisille halukkuudestaan vaihtaa toiseen vesilähteeseen (esim. vesijohtovesi, pintavesi), jos paikalliseen vesiensuojelusuunnitelmaan liittyvät selvitykset osoittavat, että nykyisen vesilähteen käytöllä on merkittäviä ympäristövaikutuksia. Tätä arviointiperustetta sovelletaan ainoastaan siinä tapauksessa, että majoitusliike ei saa vettään vesijohtoverkosta. Arviointi ja todentaminen: Hakijan on annettava tämänsisältöinen vakuutus ja toimitettava asianmukaiset asiakirjat, joihin sisältyvät paikalliseen vesiensuojeluohjelmaan liittyvien selvitysten tulokset (jos sellaisia on saatavilla), kuvaus tarvittavista toimista sekä selvitys jo toteutetuista toimista. 12. Veden virtausnopeus vesihanoissa ja suihkupäissä Veden virtausnopeus vesihanoissa ja suihkupäissä saa olla enintään 12 litraa minuutissa. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava selvitys siitä, kuinka majoitusliike täyttää tämän arviointiperusteen, ja tarvittaessa asiaa koskevat asiakirjat. 13. Vedensäästö kylpyhuoneissa ja WC-tiloissa Kylpyhuoneissa ja WC-tiloissa on oltava vieraiden nähtävillä riittävät tiedot siitä, kuinka he voivat auttaa majoitusliikettä säästämään vettä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava vieraille annettavat tiedot. 14. WC-tilojen roskakorit Kaikissa WC-tiloissa on oltava asianmukainen roskakori, ja vieraita on pyydettävä laittamaan tietyn tyyppiset jätteet roskakoriin WC-istuimen sijasta. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava vieraille annettavat tiedot. 15. Pisuaarien huuhtominen Pisuaarit on varustettava automaattisella tai manuaalisella huuhtelulla siten, että samanaikaisesti huuhdellaan enintään viisi pisuaaria. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asennettuja pisuaareja koskevat asiakirjat. 16. Vuodot Henkilökunta on koulutettava tarkistamaan päivittäin näkyvät vuodot ja toteuttamaan tarvittavat toimet. Vieraita on pyydettävä ilmoittamaan vuodoista henkilökunnalle. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava koulutuksessa käsiteltyjä aiheita koskevat asiakirjat ja jäljennös vieraille annettavista tiedoista. 17. Pyyhkeiden ja lakanoiden vaihto Vieraille on tiedotettava majoitusliikkeen ympäristöpolitiikasta, jonka mukaan lakanat ja pyyhkeet vaihdetaan joko vieraan pyynnöstä tai ilman eri pyyntöä kerran viikossa alemman luokituksen majoitusliikkeissä ja kaksi kertaa viikossa korkeamman luokituksen majoitusliikkeissä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asianmukaiset asiakirjat siitä, kuinka vieraille tiedotetaan. 18. Istutusten ja puutarhojen kastelu Istutuksia ja puutarhoja on tavallisesti kasteltava aamulla tai auringonlaskun jälkeen, jos se on alueellisten tai ilmasto-olosuhteiden kannalta sopivaa. Arviointi ja todentaminen: Hakijan on annettava vakuutus tämän arviointiperusteen noudattamisesta. 19. Jäteveden käsittely Kaikki jätevedet on käsiteltävä. Jos majoitusliikettä ei voida liittää paikalliseen jäteveden puhdistamoon, sillä on oltava oma käsittelyjärjestelmä, joka täyttää asiaa koskevat paikalliset, kansalliset tai yhteisön vaatimukset. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asiakirjat joko liittämisestä paikalliseen jäteveden puhdistamoon tai majoitusliikkeen omasta jäteveden käsittelyjärjestelmästä. 20. Jätevesisuunnitelma Majoitusliikkeen on selvitettävä paikallisilta viranomaisilta niiden jätevesisuunnitelma, ja jos tällainen on olemassa, majoitusliikkeen on noudatettava sitä. Arviointi ja todentaminen: Hakijan on toimitettava paikallisille jätevesiviranomaisille osoitettu kirje, jossa se pyytää paikallista jätevesisuunnitelmaa, sekä saatu vastaus. Jos suunnitelma on olemassa, hakijan on toimitettava asiakirjat siitä, mitä toimia on toteutettu sen noudattamiseksi. PESU- JA DESINFIOINTIAINEET 21. Desinfiointiaineet Desinfiointiaineita saa käyttää ainoastaan kohteissa, joissa niiden käyttö on välttämätöntä lakisääteisten hygieniavaatimusten noudattamiseksi. Arviointi ja todentaminen: Hakijan on annettava vakuutus tämän arviointiperusteen noudattamisesta ja tiedot siitä, missä ja milloin desinfiointiaineita on käytetty. 22. Henkilökunnan kouluttaminen pesu- ja desinfiointiaineiden käyttöön Henkilökunta on koulutettava olemaan ylittämättä pesu- ja desinfiointiaineiden pakkauksissa ilmoitettuja suositeltuja annoksia. Arviointi ja todentaminen: Hakijan on annettava vakuutus tämän arviointiperusteen noudattamisesta ja tiedot asiaa koskevasta koulutuksesta. JÄTTEET 23. Vieraiden suorittama jätteiden lajittelu Huoneissa on oltava sopivat astiat, jotta vieraat voivat lajitella jätteet paikallisen tai kansallisen järjestelmän mukaisesti. Huoneessa on oltava selvästi nähtävillä tiedote, jossa vieraita pyydetään lajittelemaan jätteensä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot astioista ja jäljennös kylteistä tai tiedotteista. 24. Vaaralliset jätteet Henkilökunnan on lajiteltava vaaralliset jätteet, jotka on lueteltu jätteistä annetun neuvoston direktiivin 75/442/ETY 1 artiklan a alakohdan mukaisen jäteluettelon laatimisesta tehdyn komission päätöksen 94/3/EY ja vaarallisista jätteistä annetun neuvoston direktiivin 91/689/ETY 1 artiklan 4 kohdan mukaisen vaarallisten jätteiden luettelon laatimisesta tehdyn neuvoston päätöksen 94/904/EY korvaamisesta 3 päivänä toukokuuta 2000 tehdyssä komission päätöksessä 2000/532/EY(5) ja sen myöhemmissä muutoksissa, ja jätteet on käsiteltävä asianmukaisesti. Tämä koskee muun muassa värijauheita, painovärejä, jäähdytyslaitteita, akkuja ja paristoja sekä lääkkeitä. Jos paikalliset viranomaiset eivät järjestä vaarallisten jätteiden loppukäsittelyä, hakijan on toimitettava vuosittain paikallisten viranomaisten antama vakuutus siitä, ettei vaarallisten jätteiden käsittelyjärjestelmää ole käytössä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava luettelo majoitusliikkeessä tuotetuista vaarallisista jätteistä sekä ilmoitettava, millä tavoin jätteet käsitellään, lajitellaan ja kerätään ja kuinka niiden loppukäsittelystä huolehditaan, mukaan luettuina asiaa koskevat kolmansien osapuolten kanssa tehdyt sopimukset. Hakijan on toimitettava tarvittaessa vuosittain paikallisten viranomaisten antama vakuutus. 25. Jätteiden lajittelu Henkilökunnan on lajiteltava jätteet jakeisiin, joita paikalliset tai kansalliset jätehuoltolaitokset voivat käsitellä erillään. Jos paikalliset viranomaiset eivät ole järjestäneet jätteiden erillistä keräystä ja/tai käsittelyä, majoitusliikkeen on lähetettävä niille kirje, jossa ne ilmoittavat haluavansa lajitella jätteet ja ilmaisevat huolensa siitä, ettei erillistä keräystä ja/tai käsittelyä ole järjestetty. Paikallisille viranomaisille osoitettu pyyntö järjestää jätteiden erillinen keräys ja/tai käsittely on tehtävä vuosittain. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot paikallisten viranomaisten hyväksymistä eri jätejakeista ja näiden keräyksestä, lajittelusta, käsittelystä ja hävittämisestä majoitusliikkeessä ja/tai yksityisten yritysten kanssa tehdyistä asiaa koskevista sopimuksista. Hakijan on toimitettava tarvittaessa vakuutus vuosittain paikallisille viranomaisille. 26. Jätteiden kuljetus Jos paikalliset jätehuoltoviranomaiset eivät kerää jätteitä majoitusliikkeestä tai sen läheisyydestä, majoitusliikkeen on järjestettävä jätteidensä kuljetus asianmukaiselle keräyspaikalle siten, että kuljetuksia tehdään mahdollisimman vähän. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot asianmukaisista keräyspaikoista, kuljetusjärjestelyistä ja etäisyyksistä. 27. Kertakäyttötuotteet Huoneissa ja ravintoloissa ei saa käyttää mitään seuraavista kertakäyttötuotteista, ellei laki sitä vaadi: - yhden annoksen tai yhden käyttökerran toalettitarvikkeet (sampoo, saippua, suihkumyssyt jne.), - kupit, lautaset ja ruokailuvälineet. Arviointi ja todentaminen: Hakijan on annettava vakuutus tämän arviointiperusteen noudattamisesta ja tiedot siitä, mitä kertakäyttötuotteita käytetään ja missä lainsäädännössä tätä vaaditaan. MUUT PALVELUT 28. Tupakointikielto yleisissä tiloissa Yleisissä tiloissa on oltava savuton alue. Arviointi ja todentaminen: Hakijan on annettava vakuutus tämän arviointiperusteen noudattamisesta. 29. Julkinen liikenne Helposti vieraiden ja henkilökunnan saatavilla on oltava tietoja siitä, kuinka majoitusliikkeeseen ja muihin paikallisiin kohteisiin pääsee julkisilla liikennevälineillä. Jos sopivaa julkista liikennettä ei ole, majoitusliikkeen on annettava tietoja myös muista ympäristöä vähemmän kuormittavista liikennemuodoista. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava jäljennökset saatavilla olevista tiedotteista. YLEINEN HALLINTO Hakijat, joilla on EMAS-asetuksen mukaisesti rekisteröity ympäristöjärjestelmä tai ISO 14001 -sertifikaatti, täyttävät automaattisesti jäljempänä luetellut yleistä hallintoa koskevat pakolliset arviointiperusteet. Näissä tapauksissa näiden hallintoa koskevien pakollisten vaatimusten noudattaminen todennetaan EMAS-rekisteröinnillä tai ISO 14001 -sertifikaatilla. 30. Yleinen kunnossapito ja huolto Kaikki majoituspalvelujen tarjonnassa käytettävät laitteet on huollettava ja pidettävä kunnossa laissa säädettyjen vaatimusten mukaisesti tai kun se on muutoin tarpeen, ja näitä töitä saa suorittaa ainoastaan pätevä henkilöstö. Majoitusliikkeen johtajan on saatava huoltoteknikon kirjallinen lausunto siitä, kuinka usein tässä arviointiperusteessa tarkoitetut laitteet on lain mukaan tarkastettava. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava luettelo laitteista ja niiden kunnossapidosta vastaavista henkilöistä tai yrityksistä 31. Kattiloiden kunnossapito ja huolto a) Kattilat on huollettava vähintään kerran vuodessa tai useammin, jos laki sitä vaatii tai se on tarpeen. Huoltotyön suorittajan on oltava asianmukaisen pätevyyden omaava ammattihenkilö, ja työssä on noudatettava CEI-standardeja ja kansallisia standardeja, jos sellaisia sovelletaan, tai laitevalmistajan antamia ohjeita. b) Vähintään kerran vuodessa on testattava, että direktiivissä 92/42/ETY tai kansallisessa lainsäädännössä tai valmistajan ilmoituksessa määritellyt hyötysuhdetasot saavutetaan ja että päästöt ovat lakisääteisissä rajoissa. Jos kunnossapitotesteissä ilmenee, ettei edellä tarkoitettuja vaatimuksia täytetä, korjaavia toimia on toteutettava viipymättä. Arviointi ja todentaminen: Hakijan on annettava vakuutus tämän arviointiperusteen molempien osien noudattamisesta ja toimitettava kuvaus kattiloista ja niiden huolto-ohjelmasta sekä tiedot huoltotöitä suorittavista henkilöistä tai yrityksistä ja siitä, mitä kohteita huollon yhteydessä tarkastetaan. 32. Politiikan määrittely ja toimintaohjelma Majoitusliikkeen johdolla on oltava ympäristöpolitiikka, ja sen on laadittava yksinkertainen ympäristöpoliittinen kannanotto sekä yksityiskohtainen toimintaohjelma ympäristöpolitiikan toteuttamisen varmistamiseksi. Toimintaohjelmassa on määriteltävä ympäristönsuojelun tasoa koskevat tavoitteet energian, veden, kemikaalien ja jätteiden osalta. Tavoitteet on asetettava kahden vuoden välein, ja niissä on otettava huomioon myös valinnaiset arviointiperusteet. Ohjelmassa on nimettävä majoitusliikkeen ympäristöjohtajana toimiva henkilö, joka vastaa tarvittavien toimien toteuttamisesta ja tavoitteiden saavuttamisesta. Vieraita on kehotettava esittämään huomautuksia ja valituksia, ja ne on otettava huomioon. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava jäljennös ympäristöpolitiikasta, ympäristöpoliittisesta kannanotosta ja toimintaohjelmasta sekä tiedot menettelyistä, joiden avulla vieraiden antama palaute otetaan huomioon. 33. Henkilökunnan koulutus Majoitusliikkeen on annettava henkilökunnalle tietoja ja koulutusta, kirjalliset menettelyt tai käsikirjat mukaan luettuina, jotta voidaan varmistaa ympäristötoimenpiteiden toteuttaminen ja parantaa tietämystä ympäristöä säästävästä käyttäytymisestä. Kaikille uusille työntekijöille on annettava riittävä koulutus neljän viikon kuluessa työsuhteen alkamisesta, ja koko henkilökunnalle on järjestettävä koulutusta vähintään kerran vuodessa. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot koulutusohjelmasta ja sen sisällöstä sekä siitä, keille työntekijöille on annettu minkälaista koulutusta ja milloin. 34. Vieraille annettavat tiedot Majoitusliikkeen on tiedotettava vieraille, myös konferenssien osanottajille, ympäristöpolitiikastaan, toteutetuista toimista sekä EU:n ympäristömerkistä. Vieraille on tarjottava aktiivisesti tietoja vastaanotossa, ja tiedotteita, joissa vieraita pyydetään tukemaan ympäristötavoitteita, on oltava vieraiden nähtävillä etenkin heidän huoneissaan. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava jäljennökset vieraille annettavista tiedoista ja tiedotteista. 35. Energian ja veden kulutusta koskevat tiedot Majoitusliikkeellä on oltava menettelyt kokonaisenergiankulutusta (kWh), sähkönkulutusta (kWh), lämmitykseen käytetyn energian kulutusta (kWh) ja vedenkulutusta (litraa) koskevien tietojen kokoamiseksi ja seuraamiseksi. Tiedot on koottava kustakin saadusta laskusta tai vähintään kolmen kuukauden välein, ja ne on ilmaistava myös kulutuksena yöpymisvuorokautta ja sisäpinta-alan neliömetriä kohden. Majoitusliikkeen on toimitettava tiedot vuosittain hakemuksen arvioinnista vastaavalle toimivaltaiselle elimelle. Arviointi ja todentaminen: Hakijan on annettava vakuutus tämän arviointiperusteen noudattamisesta ja kuvattava menettelyt. Hakijan on hakemuksen yhteydessä annettava edellä luetellut kulutustiedot vähintään kolmelta edeltävältä kuukaudelta (jos ne ovat jo saatavilla), ja tämän jälkeen niiden on annettava joka vuosi edeltävän vuoden tiedot. 36. Muiden tietojen kokoaminen Majoitusliikkeellä on oltava menettelyt kemikaalien kulutusta (grammoina kuiva-ainetta) ja tuotetun jätteen määrää (litroina ja/tai kiloina lajittelematonta kaatopaikkajätettä) koskevien tietojen kokoamiseksi ja seuraamiseksi. Tiedot on koottava vähintään kuuden kuukauden välein, ja ne on ilmaistava myös kulutuksena tai tuotoksena yöpymisvuorokautta ja sisäpinta-alan neliömetriä kohden. Majoitusliikkeen on toimitettava tiedot vuosittain hakemuksen arvioinnista vastaavalle toimivaltaiselle elimelle. Arviointi ja todentaminen: Hakijan on annettava vakuutus tämän arviointiperusteen noudattamisesta ja kuvattava menettelyt. Hakijan on hakemuksen yhteydessä annettava edellä luetellut kulutustiedot vähintään kuudelta edeltävältä kuukaudelta (jos ne ovat jo saatavilla), ja tämän jälkeen niiden on annettava joka vuosi edeltävän vuoden tiedot. Hakijan on tarkennettava tarjotut palvelut ja ilmoitettava, onko majoitusliikkeellä oma pesula. 37. Ympäristömerkissä olevat tiedot Ympäristömerkin kentässä 2 on oltava seuraava teksti: - toteutetaan energian ja veden kulutusta vähentäviä toimia - vähennetään jätteiden määrää - yleisesti ympäristöä säästävä toiminta Arviointi ja todentaminen: Hakijan on toimitettava mallikappaleet esitteistä ja muusta mainosmateriaalista, joissa ne käyttävät ympäristömerkkiä, sekä vakuutus tämän arviointiperusteen noudattamisesta. VALINNAISET ARVIOINTIPERUSTEET Pistevaatimukset Valinnaisista arviointiperusteista annetaan kussakin tämän jakson otsikossa mainittu pistemäärä. Noudatettujen arviointiperusteiden yhteispistemäärän on oltava 16,5. Vaadittua yhteispistemäärää korotetaan yhdellä pisteellä kustakin seuraavasta majoitusliikkeen hallintaan tai omistukseen kuuluvasta lisäpalvelusta: ravintolapalvelut, liikuntatoiminnot, viheralueet. Ravintolapalveluihin sisältyy aamiainen. Liikuntatoimintoihin sisältyvät saunat, uima-altaat ja muut vastaavat toiminnot, joita harjoitetaan majoitusliikkeen alueella. Viheralueisiin sisältyvät vieraille avoinna olevat puistot ja puutarhat. ENERGIA 38. Aurinko- ja tuulisähkö (2 pistettä) Majoitusliikkeellä on oltava aurinkokennojärjestelmä tai tuulivoimalla toimiva sähkögeneraattori, joka täyttää nyt tai tulevaisuudessa vähintään 20 prosenttia vuotuisesta kokonaisenergiankulutuksesta. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava aurinko- tai tuulivoimajärjestelmää koskevat asiakirjat ja tiedot sen mahdollisesta ja todellisesta tehosta. 39. Uusiutuvista energialähteistä tuotettu lämpö (1,5 pistettä) Vähintään 50 prosenttia joko huoneiden tai kuuman saniteettiveden lämmittämiseen käytetystä kokonaisenergiasta on oltava tuotettu uusiutuvista energialähteistä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot huoneiden ja veden lämmittämiseen käytetystä energiasta sekä asiakirjat, jotka osoittavat, että vähintään 50 prosenttia tästä energiasta on tuotettu uusiutuvista energialähteistä. 40. Kattilan energiatehokkuus (1 piste) Majoitusliikkeessä on oltava neljän tähden kattila, siten kuin se on määritelty direktiivin 92/42/EY 6 artiklassa. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava kattilan myynnistä ja/tai kunnossapidosta vastaavien alan ammattilaisten laatima seloste. 41. Kattilan NOx-päästöt (1,5 pistettä) Kattilan on kuuluttava NOx-päästöjen rajoittamista koskevan standardin EN 297 prA3 mukaiseen luokkaan 5, ja sen päästöjen on oltava alle 70 mg NOx/kWh. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava kattilan myynnistä ja/tai kunnossapidosta vastaavien alan ammattilaisten laatima seloste. 42. Kaukolämpö (1 piste) Majoitusliike on lämmitettävä kaukolämmöllä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asiakirjat, jotka osoittavat, että majoitusliike on liitetty kaukolämpöverkkoon. 43. Lämmön ja sähkön yhteistuotanto (1,5 pistettä) Kaiken majoitusliikkeen käyttämän sähkön ja lämmön on oltava tuotettu sähkön ja lämmön yhteistuotantolaitoksessa. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava sähkön ja lämmön yhteistuotantolaitosta koskevat asiakirjat. 44. Lämpöpumppu (1,5 pistettä) Majoitusliikkeellä on oltava lämmitykseen ja/tai ilmastointiin käytettävä lämpöpumppu. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava lämpöpumppua koskevat asiakirjat. 45. Lämmön talteenotto (2 pistettä) Majoitusliikkeellä on oltava lämmön talteenottojärjestelmä yhdessä (1 piste) tai kahdessa (2 pistettä) seuraavista järjestelmistä: jäähdytysjärjestelmät, tuulettimet, pesukoneet, astianpesukoneet, uima-altaat, saniteettijätevesi. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava lämmön talteenottojärjestelmää koskevat asiakirjat. 46. Lämmönsäätely (1,5 pistettä) Jokaisen huoneen lämpötilaa on voitava säätää erikseen. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava lämmönsäätelyjärjestelmää koskevat asiakirjat. 47. Olemassa olevien rakennusten eristys (2 pistettä) Rakennusten eristyksen on ylitettävä kansalliset vähimmäisvaatimukset, jotta voidaan taata energiankulutuksen merkittävä lasku. Arviointi ja todentaminen: Hakijan on toimitettava asianmukaisen energia-alan ammattilaisen antama vakuutus tämän arviointiperusteen noudattamisesta sekä eristystä ja kansallisia vähimmäisvaatimuksia koskevat asiakirjat. 48. Ilmastointi (1,5 pistettä) Ilmastointijärjestelmien on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY täytäntöönpanemisesta kotitalouksien ilmastointilaitteiden energiamerkinnän osalta 22 päivänä maaliskuuta 2002 annetussa komission direktiivissä 2002/31/EY(6), tai niillä on oltava vastaava energiatehokkuus. Tätä arviointiperustetta ei sovelleta laitteisiin, joissa voidaan käyttää myös muita energianlähteitä, ilmasta veteen- ja vedestä veteen -laitteisiin eikä yksiköihin, joiden jäähdytysteho on yli 12 kW. Arviointi ja todentaminen: Hakijan on toimitettava ilmastointijärjestelmän asennuksesta, myynnistä ja/tai kunnossapidosta vastaavien alan ammattilaisten laatima tekninen seloste. 49. Ilmastoinnin automaattinen kytkeytyminen pois päältä (1 piste) Ilmastoinnin on kytkeydyttävä automaattisesti pois päältä, kun ikkunat avataan. Arviointi ja todentaminen: Hakijan on toimitettava ilmastointijärjestelmän asennuksesta, myynnistä ja/tai kunnossapidosta vastaavien alan ammattilaisten laatima tekninen seloste. 50. Ekologisesti kestävä rakentaminen (2 pistettä) Majoitusliikkeen on oltava rakennettu ekologisesti kestävän rakentamisen periaatteiden (bioclimatic architectural principles) mukaisesti. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asiaankuuluvat asiakirjat. 51. Jääkaappien (1 piste), astianpesukoneiden (1 piste), pesukoneiden (1 piste) ja toimistolaitteiden (1 piste) energiatehokkuus a) (1 piste): Kaikkien kotitalouskäyttöön tarkoitettujen jääkaappien on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY soveltamista koskevista yksityiskohtaisista säännöistä kotitalouksien sähkökäyttöisten jääkaappien, pakastimien ja näiden yhdistelmien energiankulutuksen osoittamisen osalta 21 päivänä tammikuuta 1994 annetussa komission direktiivissä 94/2/EY(7), ja kaikkien minibaarien on kuuluttava vähintään luokkaan C. Arviointi ja todentaminen: Hakijan on toimitettava asiakirjat, joista käy ilmi kaikkien jääkaappien ja minibaarien energiatehokkuusluokka sekä se, mille laitteille on myönnetty ympäristömerkki. b) (1 piste): Kaikkien kotitalouskäyttöön tarkoitettujen astianpesukoneiden on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY täytäntöönpanemisesta kotitalouksien astianpesukoneiden energiankulutuksen merkinnän osalta 16 päivänä huhtikuuta 1997 annetussa komission direktiivissä 97/17/EY(8). Arviointi ja todentaminen: Hakijan on toimitettava asiakirjat, joista käy ilmi kaikkien astianpesukoneiden energiatehokkuusluokka sekä se, mille laitteille on myönnetty ympäristömerkki. Huomautus: Astianpesukoneiden, jotka eivät kuulu direktiivin 97/17/EY soveltamisalaan (esim. suurtalousastianpesukoneet), ei tarvitse täyttää tätä vaatimusta. c) (1 piste): Kaikkien kotitalouskäyttöön tarkoitettujen pesukoneiden on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY täytäntöönpanemiseksi kotitalouksien pesukoneiden energiankulutuksen osoittamisen osalta 23 päivänä toukokuuta 1995 annetussa komission direktiivissä 95/12/EY(9). Arviointi ja todentaminen: Hakijan on toimitettava asiakirjat, joista käy ilmi kaikkien pesukoneiden energiatehokkuusluokka sekä se, mille laitteille on myönnetty ympäristömerkki. Huomautus: Pesukoneiden, jotka eivät kuulu direktiivin 95/12/EY soveltamisalaan (esim. teollisuuspesukoneet), ei tarvitse täyttää tätä vaatimusta. d) (1 piste): Vähintään 80 prosenttia toimistolaitteista (henkilökohtaisista tietokoneista, näytöistä, fakseista, tulostimista, skannereista ja kopiokoneista) on oltava sellaisia, että niille voidaan myöntää Energy Star -merkki, siten kuin se on määritelty toimistolaitteiden energiatehokkuutta osoittavia merkintöjä koskevasta yhteisön ohjelmasta 6 päivänä marraskuuta 2001 annetussa Euroopan parlamentin ja neuvoston asetuksessa (EY) N:o 2422/2001(10). Arviointi ja todentaminen: Hakijan on toimitettava asiakirjat, joista käy ilmi, että toimistolaitteille voidaan myöntää Energy Star -merkki, ja/tai se, mille henkilökohtaisille ja kannattaville tietokoneille on myönnetty ympäristömerkki. 52. Jääkaapin sijoittaminen (1 piste) Keittiöjääkaapit on sijoitettava ja säädettävä energiansäästöä koskevien periaatteiden mukaisesti. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen. 53. Valojen automaattinen sammuminen vierashuoneissa (1 piste) Vähintään 80 prosentissa vierashuoneista on oltava järjestelmä, joka sammuttaa valot automaattisesti, kun vieraat poistuvat huoneesta. Arviointi ja todentaminen: Hakijan on toimitettava näiden järjestelmien asennuksesta ja/tai huollosta vastaavien alan ammattilaisten laatima tekninen seloste. 54. Ulkovalojen automaattinen sammuminen (1 piste) Tarpeettomien ulkovalojen on sammuttava automaattisesti. Arviointi ja todentaminen: Hakijan on toimitettava näiden järjestelmien asennuksesta ja/tai kunnossapidosta vastaavien alan ammattilaisten laatima tekninen seloste. VESI 55. Sadeveden (1,5 pistettä) ja kierrätetyn veden (1,5 pistettä) käyttö a) (1,5 pistettä): Sadevesi on kerättävä ja sitä on käytettävä muuna kuin pesu- ja juomavetenä. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat sekä asianmukaiset takuut siitä, että pesu- ja juomavesihuolto on järjestetty täysin erillään sadevedestä. b) (1,5 pistettä): Kierrätetty vesi on kerättävä ja sitä on käytettävä muuna kuin pesu- ja juomavetenä. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat sekä asianmukaiset takuut siitä, että pesu- ja juomavesihuolto on järjestetty täysin erillään kierrätetystä vedestä. 56. Veden virtausnopeus vesihanoissa ja suihkupäissä (1,5 pistettä) Veden keskimääräinen virtausnopeus kaikista vesihanoissa ja suihkupäissä, kylpyammeen hanoja lukuun ottamatta, saa olla enintään 8,5 litraa minuutissa. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat. 57. WC-istuinten huuhtelu (1,5 pistettä) Vähintään 80 prosenttia WC-istuimista saa kuluttaa enintään 6 litraa vettä huuhtelukertaa kohti. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat. 58. Astianpesukoneiden vedenkulutus (1 piste) Astianpesukoneiden vedenkulutuksen (joka ilmaistaan yksikkönä W(mitattu)) on oltava pienempi tai yhtä suuri kuin jäljempänä olevassa yhtälössä määritetty kynnysarvo, kun käytetään samaa EN 50242 -testausmenetelmää ja ohjelmaa kuin direktiivissä 97/17/EY: W(mitattu) <= (0,625 x S) + 9,25, jossa: W(mitattu)= astianpesukoneen mitattu vedenkulutus litroina ohjelmaa kohti lähimpään kymmenykseen pyöristettynä S= astianpesukoneen vakioastiaston koko. Arviointi ja todentaminen: Hakijan on toimitettava astianpesukoneiden valmistuksesta, myynnistä tai huollosta vastaavien alan ammattilaisten laatima tekninen seloste tai todisteet siitä, että astianpesukoneille on myönnetty yhteisön ympäristömerkki. 59. Pesukoneiden vedenkulutus (1 piste) Majoitusliikkeen tai sen pesulapalvelujen tarjoajan käyttämät pesukoneet saavat kuluttaa enintään 12 litraa vettä pyykkikiloa kohti EN 60456:1999 -standardin mukaisesti mitattuna, kun käytetään komission direktiivissä 95/12/EY tarkoitettua 60 °C:n vakiopuuvillaohjelmaa. Arviointi ja todentaminen: Hakijan on toimitettava pesukoneiden valmistuksesta, myynnistä tai huollosta vastaavien alan ammattilaisten laatima tekninen seloste tai todisteet siitä, että pesukoneille on myönnetty yhteisön ympäristömerkki. Majoitusliikkeen on toimitettava pesulapalvelujen tarjoajansa laatimat tekniset asiakirjat, jotka osoittavat sen pesukoneiden olevan tämän arviointiperusteen mukaisia. 60. Veden lämpötila ja virtaus hanoissa (1 piste) Vähintään 80 prosenttia vesihanoista on oltava sellaisia, että ne mahdollistavat veden lämpötilan ja virtauksen tarkan ja nopean säädön. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat. 61. Suihkujen ajastimet (1 piste) Keittiöissä tai ulkotiloissa olevissa suihkuissa on oltava järjestelmä, joka pysäyttää automaattisesti veden virtauksen tietyn ajan kuluttua tai kun suihkua ei käytetä. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat. VAARALLISET KEMIKAALIT 62. Pesuaineet (enintään 4 pistettä) Vähintään 80 painoprosenttia majoitusliikkeen käyttämistä käsitiskiaineista ja/tai konetiskiaineista ja/tai pyykinpesuaineista ja/tai yleispesuaineista on oltava merkitty yhteisön ympäristömerkillä tai jollain muulla ISOn tyypin I mukaisella kansallisella tai alueellisella ympäristömerkillä (1 piste kustakin pesuaineryhmästä). Arviointi ja todentaminen: Hakijan on toimitettava tiedot ja asiakirjat (näitä tuotteita koskevat laskut mukaan luettuina), joista käyvät ilmi käytettyjen tuotteiden määrät ja niiden tuotteiden määrät, joille on myönnetty ympäristömerkki. 63. Sisämaalit ja -lakat (1 piste) Vähintään 50 prosenttia majoitusliikkeen sisämaalauksista on tehtävä sisämaaleilla ja -lakoilla, joille on myönnetty yhteisön ympäristömerkki tai jokin muu ISOn tyypin I mukainen kansallinen tai alueellinen ympäristömerkki. Arviointi ja todentaminen: Hakijan on toimitettava tiedot ja asiakirjat (näitä tuotteita koskevat laskut mukaan luettuina), joista käyvät ilmi käytettyjen tuotteiden määrät ja niiden tuotteiden määrät, joille on myönnetty ympäristömerkki. 64. Uima-altaan desinfiointiaineen annostus (1 piste) Uima-altaan on oltava varustettu automaattisella annostelujärjestelmällä, jonka avulla asianmukainen hygieniataso saavutetaan mahdollisimman pienellä määrällä desinfiointiainetta. Arviointi ja todentaminen: Hakijan on toimitettava automaattista annostelujärjestelmää koskevat tekniset asiakirjat. 65. Mekaaninen puhdistus (1 piste) Majoitusliikkeellä on oltava tarkat menettelytavat ilman kemikaaleja tehtävää puhdistusta varten, kuten mikrokuitutuotteiden tai muiden ei-kemiallisten puhdistusmateriaalien käyttö tai muut toiminnot, joilla on vastaava vaikutus. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava (tarvittaessa) asianmukaiset todentamista tukevat asiakirjat. 66. Luomupuutarhat (1 piste) Viheralueita on hoidettava joko täysin ilman torjunta-aineita tai luonnonmukaisen maatalouden periaatteiden mukaisesti, siten kuin ne on määritelty maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetussa neuvoston asetuksessa (ETY) N:o 2092/1991(11) ja sen myöhemmissä muutoksissa tai siten kuin ne on määritelty kansallisessa lainsäädännössä tai tunnustetuissa kansallisissa luomutuotantojärjestelmissä. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava (tarvittaessa) asianmukaiset todentamista tukevat asiakirjat. JÄTTEET 67. Kompostointi (2 pistettä) Majoitusliikkeen on lajiteltava biojätteet (puutarhajätteet, 1 piste; keittiöjätteet, 1 piste) ja varmistettava, että ne kompostoidaan paikallisviranomaisten ohjeiden mukaisesti (esim. kunnan, majoitusliikkeen tai yksityisen yrityksen toimesta). Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava (tarvittaessa) asianmukaiset todentamista tukevat asiakirjat. 68. Kertakäyttöiset juomatölkit (2 pistettä) Kertakäyttöisiä juomatölkkejä ei saa tarjota majoitusliikkeen omistukseen tai suoraan hallintaan kuuluvilla alueilla, ellei sitä laissa vaadita. Arviointi ja todentaminen: Hakijan on annettava vakuutus tämän arviointiperusteen noudattamisesta ja tiedot siitä, mitä kertakäyttötuotteita mahdollisesti käytetään ja missä lainsäädännössä tätä vaaditaan. 69. Aamiaispakkaukset (2 pistettä) Aamiaisella ei saa käyttää kerta-annospakkauksia, ellei sitä laissa vaadita. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat. 70. Rasvan ja öljyn käsittely (2 pistettä) Käytössä on oltava rasvanerotin, ja paistorasvat ja -öljyt ja uppopaistorasvat ja -öljyt on kerättävä ja käsiteltävä asianmukaisesti. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat. 71. Käytetyt tekstiilit ja huonekalut (2 pistettä) Käytetyt huonekalut, tekstiilit ja muut materiaalit on myytävä tai annettava hyväntekeväisyyteen tai luovutettava muille järjestöille, jotka keräävät ja jakavat edelleen tällaisia tavaroita. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat näiltä järjestöiltä. MUUT PALVELUT 72. Ympäristöviestintä ja -kasvatus (1,5 pistettä) Majoitusliikkeen on tarjottava vieraille ympäristöviestintään ja -kasvatukseen liittyviä tiedotteita, joissa käsitellään paikallista biologista monimuotoisuutta, maisemaa ja luonnonsuojelutoimenpiteitä. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat. 73. Savuttomat huoneet ( 1 piste) Vähintään 50 prosenttia huoneista on oltava savuttomia. Arviointi ja todentaminen: Hakijan on ilmoitettava huoneiden lukumäärä ja tyyppi sekä se, mitkä niistä ovat savuttomia. 74. Polkupyörät (1 piste) Vieraiden käytettävissä on oltava polkupyöriä. Arviointi ja todentaminen: Hakijan on annettava selvitys siitä, kuinka majoitusliike täyttää tämän arviointiperusteen. 75. Täyttöpullot (2 pistettä) Majoitusliikkeen on tarjottava ainakin yhtä seuraavista juomista täyttöpulloissa: virvoitusjuomat, vesi ja olut. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava asianmukaiset todentamista tukevat asiakirjat pullojen toimittajilta. 76. Paperituotteet (enintään 2 pistettä) Vähintään 50 prosenttia majoitusliikkeen käyttämästä WC- ja talouspaperista ja/tai toimistopaperista on oltava merkitty yhteisön ympäristömerkillä tai jollain muulla ISOn tyypin I mukaisella kansallisella tai alueellisella ympäristömerkillä (1 piste kustakin paperituoteryhmästä). Arviointi ja todentaminen: Hakijan on toimitettava tiedot ja asiakirjat (näitä tuotteita koskevat laskut mukaan luettuina), joista käyvät ilmi käytettyjen tuotteiden määrät ja niiden tuotteiden määrät, joille on myönnetty ympäristömerkki. 77. Kestokulutustavarat (enintään 3 pistettä) Vähintään 10 prosenttia majoitusliikkeessä olevista minkä tahansa tuoteryhmän kestokulutustavaroista (vuodevaatteet, pyyhkeet, pöytäliinat, henkilökohtaiset ja kannettavat tietokoneet, televisiot, vuodepatjat, huonekalut, pesukoneet, astianpesukoneet, jääkaapit, pölynimurit, kovat lattiapinnoitteet, lamput jne.) on oltava merkitty yhteisön ympäristömerkillä tai jollain muulla ISOn tyypin I mukaisella kansallisella tai alueellisella ympäristömerkillä (1 piste kustakin kestokulutustavaroiden ryhmästä, joita voi olla enintään kolme). Arviointi ja todentaminen: Hakijan on toimitettava tiedot ja asiakirjat, joista käyvät ilmi näiden tuotteiden määrät majoitusliikkeessä ja niiden tuotteiden määrät, joille on myönnetty ympäristömerkki. 78. Luomuelintarvikkeet (1 piste) Vähintään kahden ruokalajin tärkeimpien raaka-aineiden on oltava tuotettu asetuksessa (ETY) N:o 2092/91 määritellyillä luonnonmukaisilla menetelmillä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asianmukaiset todentamista tukevat asiakirjat. 79. Paikalliset elintarviketuotteet (1 piste) Kullakin aterialla, myös aamiaisella, on tarjottava vähintään kahta paikallista elintarviketuotetta. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asianmukaiset todentamista tukevat asiakirjat. YLEINEN HALLINTO 80. Majoitusliikkeen EMAS-rekisteröinti (3 pistettä) tai ISO-sertifiointi (1,5 pistettä) Majoitusliikkeen on oltava rekisteröity yhteisön ympäristöasioiden hallinta- ja auditointijärjestelmään (EMAS) (3 pistettä) tai sillä on oltava ISO 14001 -sertifikaatti (1,5 pistettä). Arviointi ja todentaminen: Hakijan on esitettävä asianmukaiset todisteet EMAS-rekisteröinnistä tai ISO 14001 -sertifioinnista. 81. Tavarantoimittajien EMAS-rekisteröinti (1,5 pistettä) tai ISO-sertifiointi (1,5 pistettä) Ainakin yhden majoitusliikkeen tärkeimmistä tavarantoimittajista tai palveluntarjoajista on oltava rekisteröity EMASiin (1,5 pistettä) tai sillä on oltava ISO 14001 -sertifikaatti (1 piste). Arviointi ja todentaminen: Hakijan on esitettävä asianmukaiset todisteet ainakin yhden tärkeän tavarantoimittajansa EMAS-rekisteröinnistä tai ISO 14001 -sertifioinnista. 82. Ympäristökysely (1 piste) Majoitusliikkeen on annettava vierailleen kyselylomake, jossa nämä voivat ilmaista mielipiteensä majoitusliikkeen ympäristönäkökohdista. Arviointi ja todentaminen: Hakijan on toimitettava jäljennös kyselylomakkeesta ja kuvattava sen jakelu- ja keräysmenettelyt sekä se, kuinka vastaukset otetaan huomioon. 83. Energian- ja vedenkulutuksen mittaaminen (1 piste) Majoitusliikkeeseen on oltava asennettu ylimääräisiä energian- ja vedenkulutusmittareita, joiden avulla voidaan kerätä tietoja eri toimintojen tai laitteiden aiheuttamasta kulutuksesta. Arviointi ja todentaminen: Hakijan on annettava yksityiskohtainen selvitys siitä, kuinka majoitusliike täyttää tämän arviointiperusteen, ja toimitettava analyysi kerätyistä tiedoista (jos niitä on jo saatavilla). 84. Täydentävät ympäristötoimet (enintään 3 pistettä) Joko: a) Täydentävät ympäristötoimet (1,5 pistettä kustakin, enintään 3 pistettä): Majoitusliikkeen johto toteuttaa majoitusliikkeen ympäristönsuojelun tason parantamiseksi täydentäviä toimia, jotka eivät sisälly edellä mainittuihin (pakollisiin tai valinnaisiin) arviointiperusteisiin. Hakemuksen arvioinnista vastaava toimivaltainen elin antaa kustakin tällaisesta toimesta enintään 1,5 pistettä. Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava kattava kuvaus kustakin täydentävästä toimesta, jonka se haluaa tulevan otetuksi huomioon. Tai: b) Ympäristömerkin myöntämien (3 pistettä): Majoitusliikkeelle on myönnetty jokin ISOn tyypin I mukainen kansallinen tai alueellinen ympäristömerkki. Arviointi ja todentaminen: Hakijan on esitettävä asianmukaiset todisteet ympäristömerkin myöntämisestä. (1) EYVL L 283, 27.10.2001, s. 33. (2) EYVL L 167, 22.6.1992, s. 17. (3) EYVL L 86, 3.4.2002, s. 26. (4) EYVL L 71, 10.3.1998, s. 1. (5) EYVL L 226, 6.9.2000, s. 3. (6) EYVL L 86, 3.4.2002, s. 26. (7) EYVL L 45, 17.2.1994, s. 1. (8) EYVL L 118, 7.5.1997, s. 1. (9) EYVL L 136, 21.6.1995, s. 1. (10) EYVL L 332, 15.12.2001, s. 1. (11) EYVL L 198, 22.7.1991, s. 1.